Afsløringen har rystet den aalborgensiske hotel- og restaurationsbranche. Flere af byens hoteller, take-away-steder og restauranter har benyttet sig af Kibista Rengøring. Blandt andet Cafe Luna, hvor indehaver Jesper Robert Jensen i dag er dybt chokeret over behandlingen af de ansatte i firmaet. - Vi møder jo de ansatte på nærmest daglig basis, og at de er blevet behandlet på den måde. Det er jo frygteligt, siger indehaveren af Cafe Luna, Jesper Robert Jensen. Af samme grund har cafeen med øjeblikkelig virkning opsat deres samarbejde med Tomas Kibisa. - Vi vil intet have med sådan noget at gøre. Folk, der udfører et godt stykke arbejde, de skal også have deres løn. Og sådan er det bare, siger Jesper Robert Jensen. Kurt Frederiksen fra 3F i Aalborg kender kun alt for godt til firmaet Kibista Rengøring. - Det der kom i udsendelsen i går bekræfter sådan set bare det, som vi har vidst i halvandet år. Jeg har aldrig set noget så grelt, siger Kurt Frederiksen fra 3F. På Aalborg Universitet tager man hvert år imod over 3.000 internationale studerende. Her ser man med stor alvor på sagen og vil undersøge, om der kan gøres noget for at klæde de udenlandske studerende bedre på. - Er der noget i vores beskrivelser eller andet, der kan ændres og være med til at sikre, at det her ikke sker igen, så vil vi gøre det, siger Aalborg Universitets rektor Per Michael Jensen. Tomas Kibisa ønske  ikke at stille op til interview. Han siger over telefonen, at han ikke kan forstå den hetz, der pludselig er opstået imod ham. Og derudover afviser han de anklager, som hans nu tidligere ansatte fremsætter imod ham.

Opsummering:
TV2-programmet Operation X kunne torsdag aften afsløre, hvordan Kibista Rengørings indehaver Tomas Kibisa tvinger udenlandske studerende, som arbejder i hans rengøringsfirma, til reelt at arbejde gratis.